Ni rødel-træer i Randers er blevet forgiftet med sprøjtegift.

De 15 år gamle høje træer stod i parken Tøjhushaven i Randers foran en række ejerlejligheder. Det skriver Randers Amtsavis.

Hærværket blev opdaget, fordi træerne var gået ud og skulle fældes.

- Der var nogle huller i træerne, som så meget mistænkelige ud. De havde en diameter, som var lavet af en boremaskine, fortæller gartner Morten Møller fra firmaet Forstas, der holder parken for kommunen, til DR Østjylland.

Han er sikker på, at gerningsmanden har hældt sprøjtegift i hullerne.

- Et træ går nemlig normalt ikke så hurtigt ud, hvis du borer et hul i det. For et år siden fejlede træerne ingenting, så det er nok sket i løbet af det sidste år, siger han.

Læs også : Lokale grøntsager hitter mere i provinsen end i København

Hærværket er nu meldt til politiet, og ifølge Randers Amtsavis kommer det til at koste Randers Kommune op mod 100.000 kroner.

Morten Møller er forarget over hærværket, men erkender det nok bliver svært at finde gerningsmanden.

- Det jo vores fælleseje, kan man jo sige. Det er desværre svært at opdage, så man må håbe, der er nogen, der har set det og henvender sig.

Randers Kommune siger til Randers Amtsavis, at de vil sende et brev til naboerne for at bede dem om at hjælpe med at passe på parken.